ΟΕΒ: ΤΟΕΒ και ΓΟΕΒ – Γενική ενημέρωση

Ν.Δ. 3881/58

ΚΕΦΑΛΑΙΟΝ Γ΄.

Οργανισμοί Εγγείων Βελτιώσεων

Άρθρ. 12

1. Εις τας περιοχάς ένθα εξετελέσθησαν, εκτελούνται και εκτελεσθήσονται έργα εγγείων βελτιώσεων Α΄ και Β΄ τάξεως, χρηματοδοτήσει του Κράτους ή μη, συνιστώνται κατά τας διατάξεις του παρόντος Οργανισμοί Εγγείων Βελτιώσεων (Ο.Ε.Β.) διακρινόμενοι εις Τοπικούς Οργανισμούς Εγγείων Βελτιώσεων (Τ.Ο.Ε.Β.) και Γενικούς (Γ.Ο.Ε.Β.), οίτινες αποτελούν από της ισχύος του παρόντος τα υπεύθυνα όργανα δια την εκπλήρωσιν των εν τω επομένω άρθρω σκοπών, αποκλειομένης εφ’ εξής της δια τους αυτούς σκοπούς συστάσεως Οργανισμών ετέρας μορφής.

«Οι ως άνω Οργανισμοί Εγγείων Βελτιώσεων τυγχάνουν Οργανισμοί κοινής ωφελείας και εκ τούτων οι ΤΟΕΒ αποτελούν Γεωργικάς Συνεταιριστικάς Οργανώσεις αναγκαστικής μορφής».

Το ανωτέρω εντός « » εδάφιον προσετέθη δια της παρ. 1 του άρθρ. 6 Νόμ. 414/1976 (κατωτ. αριθ. 19).

2. Εκ τούτων οι Τ.Ο.Ε.Β. συνιστώνται δι’ έργα εγγείων βελτιώσεων Β΄ τάξεως και οι Γ.Ο.Ε.Β., κατ’ αρχήν προκειμένου περί έργων εγγείων βελτιώσεων Α΄ τάξεως, δύνανται όμως να έχουν αρμοδιότητα και επί έργων Β΄ τάξεως ευρισκομένων εντός της περιοχής έργων Α΄ τάξεως και μέχρι της συστάσεως Τ.Ο.Ε.Β.

«Η αρμοδιότης επί της διοικήσεως, λειτουργίας και συντηρήσεως αντλιοστασίων εξυπηρετούντων περιοχάς έργων Β΄ τάξεως, δύναται να ανατίθεται εις τους εις την ευρυτέραν περιοχήν τούτων λειτουργούντας Γενικούς Οργανισμούς Εγγείων Βελτιώσεων, δι’ αποφάσεως του Υπουργού Γεωργίας, εκδιδομένης μετά γνώμην του Κεντρικού Γνωμοδοτικού Συμβουλίου Εγγειοβελτιωτικών Έργων».

Το ανωτέρω εντός « » εδάφιον προσετέθη δια της παρ. 2 του άρθρ. 6 Νόμ. 414/1976 (κατωτ. αριθ. 19).

Οι Οργανισμοί Εγγείων Βελτιώσεων είναι ανεξάρτητα ΝΠΙΔ που συστάθηκαν βάσει του Ν.Δ. 3881/1958 (ΦΕΚ 181Α). Διακρίνονται σε Τοπικούς Οργανισμούς Εγγείων Βελτιώσεων (ΤΟΕΒ), που είναι Αγροτικές Συνεταιριστικές Οργανώσεις – φορείς διαχείρισης έργων για τη διανομή των υδάτων άρδευσης και σε Γενικούς Οργανισμούς Εγγείων Βελτιώσεων (ΓΟΕΒ). Οι ΤΟΕΒ υπάγονται ανά Περιφέρεια σε ΓΟΕΒ.

 «Σύμφωνα με το άρθρο 186 παρ. ΙΙ Β.β περ.15 του Ν. 3852/2010 στις αρμοδιότητες των Περιφερειών στον τομέα της Γεωργίας περιλαμβάνεται, «η άσκηση εποπτείας επί των Γενικών Οργανισμών Εγγείων Βελτιώσεων (ΓΟΕΒ), σύμφωνα με τις διατάξεις του Ν.Δ. 3881/1958 όπως ισχύει, η δυνατότητα συγχώνευσης και κατάργησης των ανωτέρω οργανισμών, η εφαρμογή των λοιπών διατάξεων του ίδιου νόμου και των κατ’ εξουσιοδότηση των κανονιστικών πράξεων, καθώς και η άσκηση εποπτείας του Αρδευτικού Οργανισμού Στυμφαλίας και του Οργανισμού Κωπαΐδας».